ለወንድምና እህቶቻችን ሥጋት ሳይሆን ተስፋ እንሁን!
ያለንበት ወቅት እንደ ሀገር በብዙ ተግዳሮቶች እየተፈተንን ያለንበት ነው። በዘመናት ከተጓዝንበት መንገድ ወጥተን ወደ አዲስ የታሪክ ምዕራፍ መሸጋገር በሚያስችል በብዙ ምጥ ውስጥ እንገኛለን። ቀናትን እያሸነፍን በወጣን ቁጥር ምጡን የሚያከብድና የሚያወሳስብ እውነታ በመንገዳችን በስፋት እያጋጠመን ነው። 
ምጡን እያወሳሰቡና እያከበዱ ካሉት ተግዳሮቶች አንዱ ደግሞ ድንገት የተከሰተው የኮሮና ቫይረስ ነው። ቫይረሱ ወደ አገራችን መግባቱን ተከትሎ በብዙ መልኩ ለጀመርነው አዲስ የታሪክ ምዕራፍ ተግዳሮት እየሆነ ነው። በሽታው አሻግረን ያየነውን ብርሃን ለመጋረድ በሚያስችል መልኩ ይዞታውን እያሰፋ ይገኛል። 
ስለበሽታው ብዙ እየተነገረን ከፊታችን ያጸለመውን ጽልመት አሸንፈን ለመሻገር የሚያስችሉንን ብዙ የመሻገሪያ መንገዶች እየተነገረን ቢሆንም፤ የሰማነውን ይህል ግን ከፊታችን ያለውን ጨለማ፤ ጨለማው ሊያመጣብን የሚችለውን መደነቃቀፍ፤ መደነቃቀፉ የቱን ያህል ከህልማችን÷ ከጀመርነው አዲስ የታሪክ ጉዞ ሊያሰናክለን እንደሚችል በአግባቡ ያስተዋልነው አይመስልም። 
ተስፋ ያደረግናቸውን ነገዎችን ጨብጠን፤ በተስፋችን ውስጥ ያለምናቸውን የህይወት እውነታዎች ኖረን፤ የመጪውን ትውልድ ዕጣ ፋንታ ባለምነው መጠን ሆኖ ለማየት የዛሬ ህይወታችን ወሳኝ መሆኑን የዘነጋን ይመስላል። የኛ ዛሬን አሸንፎ ለነገ በአዲስ ተስፋ መገኘት ለሀገርም ሆነ ለመጪው ትውልድ ዕጣ ፈንታ ወሳኝና መተኪያ የሌለው እውነታ መሆኑን ለማስተዋል ከብዶናል። 
የዛሬ ህይወታችን ለነገ ተስፋችን መሠረት መሆኑን መዘንጋት ማለት ስለራሳችንም ሆነ ስለ መጪው ትውልድ ደንታ ቢስ መሆን ማለት ነው። ይህ ደግሞ ሰብዊአዊ ባህሪን እንደማጣት የሚቆጠር ሊያስከትል የሚችለውም ጣጣ ልንገምተውና ልናስበው የሚከብድ ከስህተት ሁሉ የከፋ ስህተት ነው ። 
በፊታችን ያለው የስቅለትም ሆነ የፋሲካ መንፈሳዊ በዓል መሠረታዊ አስተምህሮው አንዱ ስለ ብዙዎች የሞተበትና ብዙዎች በአንዱ ሞት ህይወት ያገኙበት፤ ከዘመናት የፍጥረት ባርነት በአንዱ ሞት ብዙዎች ነፃ የወጡበት ነው። ይህንን በዓል ስናከብር ስለ ራሳችንም ሆነ ስለሌላው ወንድማችን ነገዎች ያለብንን ሃላፊነት በአግባቡ በመረዳትና ሃላፊነታችንን በበለጠ ቁርጠኝነት ለመወጣት ከራሳችን ጋር ቃል በመገባባት ሊሆን ይገባል። 
በዓሉን ለማክበር የምንዘጋጀው ስለ ራሳችን ሆነ ስለ ሌላው ወንድማችን ደንታ ቢስ እየሆንን ከሆነ በርግጥም የመንፈሳዊ በዓሉን እውነተኛ ትርጉም በአግባቡ አልተረዳነውም ማለት ነው። እንደገና ስለ በዓሉ ማሰብና ከተዛባው አስተሳሰባችን መመለስ ይጠበቅብናል። 
ሀገራዊ ተግዳሮት ሆኖ በሞት የሚፈታተነንን የኮሮና ቫይረስ እንደ ግለስብ፤ እንደ ቤተሰብና እንደማህበረሰብ ይዞብን የመጣውን ተግዳሮት ለማሸነፍ እያንዳንዱ ዜጋ በህይወት መኖሩ ለሌላው ወንድሙ ከዛም በላይ እንደ ማህበረሰብ ያለውን ትርጉም በአግባቡ ማጤን ያስፈልጋል። በአንድ በኩል ለራሳችን ሆነ ለመጪው ትውልድ በጋራ ካለምነው ህልም አንፃር እያንዳንዳችን ባለ ራዕይ መሆናችን ለአፍታ መዘንጋት የለብንም። ባለ ራዕይ በህይወት እስካለ ድረስ ነው ራዕዩ እውን የሚሆነው። 
ከዚህ አንፃር በየደቂቃዎቹ የምናደርጋቸው የህይወት እንቅስቃሴዎቻችን ባለ ራዕይ መሆናችንን የሚያመላክቱ ሊሆኑ ይገባል። ለራሳችንም ሆነ ለትውልዳችን ከዛም በለፈ ለሀገራችን ትልቅ ራዕይ የሰነቅን ለዚህም የትኛውንም አይነት መስዋዕትነት ለመክፈል ዝግጁ መሆናችንን በተጨባጭ የሚያመላክቱ መሆን አለባቸው። 
የቫይረሱ ወረርሽኝ ከፊታችን ያስቀመጠውን ሀገራዊ ተግዳሮት በድል ለመወጣት የምናደርገው ትግል ለሌላው መኖርንና ለሌላው ሥጋት ከመሆን ይልቅ ተስፋና የተስፋ ምንጭ መሆንን የሚጠይቅ ነው።
ከዚህ መሰረት እውነታ በመነሳትም በዓሉን እንደ አንድ መንፈሳዊ በዓል ለመቀበልና ለማክበር የምናደርጋቸው ዝግጅቶች በሙሉ የቫይረሱን ወረርሽን ለመከላከል የሚደረገውን አገራዊ ጥረት የሚያግዙና ተጨባጭ አቅም መሆን የሚችሉ ሊሆኑ ይገባል። 
የምናከብረው በዓል ለሌላው መሆንን፤ ይህም ህይወትን እስከመስጠት የሚያድግ፤ ለዚህም ያለንን ዝግጁነት በመንፈሳዊ ሥነ ሥርዓት ለመዘከር የምንዘጋጅበት በመሆኑ ዝግጅታችን ይህንኑ ታሳቢ ያደረገና ለዚሁ እውነታ የተገዛ መሆን ይጠበቅበታል!  አዲስ ዘመን ሚያዝያ 6/2012